РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број 06-2/41-23

5. април 2023. године

Б е о г р а д

З А П И С Н И К

ЧЕТВРТЕ СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ,

ОДРЖАНЕ 5. АПРИЛА 2023. ГОДИНЕ

Седница је почела у 13.00 часова.

 Седницом је председавао Угљеша Марковић, председник Одбора.

 Седници су присуствовали чланови Одбора: Војислав Вујић, Томислав Јанковић, Драган Јовановић, Марија Јовановић, Мирослав Кондић, Драгован Миловановић, Никола Нешић, Ивана Николић, Ивана Србуловић, Марина Липовац Танасковић, Ђорђе Тодоровић и Бојан Торбица.

 Седници нису присуствовали члани Одбора: Татјана Пашић, Предраг Марсенић, Јасмина Каранац и Роберт Козма, нити њихови заменици.

Седници је присуствовала и народни посланик Радмила Васић.

Седници су присуствовали из Министарства информисaња и телекомуникација: Милан Добријевић, државни секретар, Катарина Томашевић, в.д. помоћник министра, иМилица Ћатић, в.д. секретар министарства.

Одбор је, једногласно (13 гласова за), у складу са предлогом председника Одбора усвојио следећи

Д н е в н и р е д :

1. Разматрање Предлога закона о електронским комуникацијама, (број 011-302/23 од 10. фебруара 2023. године), који је поднела Влада, у начелу;

 2. Разматрање Извештаја о раду Министарства информисања и телекомуникација за период од 22. октобра 2022. године до 31. децембра 2022. године (број 02-217/23 од 2. фебруара 2023. године).

 Пре преласка на рад према утврђеном Дневном реду Одбор је, већином гласова (12 гласова за, 1 није гласао), усвојио Записник Треће седнице Одбора, одржане 23. фебруара 2023. године.

Прва тачка дневног реда - **Разматрање Предлога закона о електронским комуникацијама, који је поднела Влада, у начелу**

У уводном излагању Милан Добријевић, државни секретар у Министарству информисања и телекомуникација, је истакао да је ово системски веома значајан пропис за даљи развој електронских комуникација, којим се врши усклађивање са правном регулативом Европске уније у овој области. Овај закон доноси четири стуба на наше тржише телекомуникација. Први стуб је повезаност, тј. доступност свих врста услуга свим грађанима. Доношење овог закона омогући ће боље управљање спектром и другим ресурсима, тако да сваки субјект добије приступ услугама укључујући и руралне пределе. Други циљ је јачање тржишне конкуренције, јер се тако долази до боље, квалитетније и повољније услуге грађанима. Трећи стуб је јачање права крајњих корисника. У потпуности се усвајају сва права из Европског кодекса електронских комуникација и дају шира права потрошачима од оних из Закона о заштити потрошача. Овај закон проширује и права потрошача са домена физичког лица, који покрива Закон о заштити потрошача, и на домен малих и средњих предузећа и микро предузећа. Четврти стуб је ефикасно и делотворно управљање радиофрекфенцијским спектром као јавним добром. Један од одговора зашто аукција спектра за следећу генерацију мобилне телефоније није покренута је и зато што ће овај закон омогућити да се та аукција уради на један ефикасан и делотворан начин.

 Што се тиче стуба повезаности, кључно је да је широкопојасни приступ интернету постао део услуге универзалног сервиса. То значи да је универзални сервис нешто чиме се решава проблем тамо где оператори не желе да инвестирају, јер нема економског интреса. У Србији је око 2800 руралних насеља у којима живи између 10-15% становништва, ту не постоји економски интeрес да неко улаже у инфраструктуру и изградњу оптичких мрежа и бежичних мобилних базних станица и ту се мора радити покривање на неки други начин. Министарство то решава на два начина. Један је универзални сервис где се практично наметне обавеза покривања великим операторима у одређеним руралним деловима, али овим законом се отвара и могућност за програм подстицаја, који ће држава спроводити да би се градила инфраструктура у најруралнијим деловима земље. Политика Министарства је да никога не жели да остави без приступа интернету, јер је то предуслов за остваривање основних људских права. План је масовни програм подстицаја, који ће достићи да до краја 2025. године 99% домаћинстава има приступ брзом интернету, фиксни приступ. Још једна новина је израда географског прегледа распрострањености широкопојасних мрежа.

Што се тиче управљања спектром, то је ресурс од више стотина милиона еура, овим законом се уводи низ нових инструмената за коришћење спектра. Биће могуће изнајмљивање спектра између оператора, као и опција алтернативног коришћења спектра, а уводи се и инструмент обнове појединачних дозвала. Уводе се и санкције уколико се спектар не користи на одговарајући начин, у том смислу дозвола за коришћење спектра може бити и повучена. Дозвoлу за коришћење спектра прати и обавеза покривања одређеног процента територије и одређеног процента домаћинстава у одређеним роковима. Кључно је да се избегне ситуација у којој неко користи важан ресурс, а да не врши услугу пружања широкопојасног приступа и свих услуга које то прате грађанима и привреди.

У делу Закона којим се уређују односи са регулатором, РАТЕЛ као независно регулаторно тело добија много веће ингеренције него до сада, а Министарство врши инспекцијски надзор и изрицање казни. Регулатор је потпуно независтан у доношењу својих одлука, и добија сет права посебно када је реч о приступу инфраструктури и дељењу инфраструктуре и сл, а Министарство се из тих процеса потпуно изузима. Новине су могућност слања електронског рачуна за телекомуникационе услуге, и обавеза регистрације припејд корисника. Што се тиче нумерације, препознају се посебно важни бројеви и регулатор ће моћи да их наплаћује више. До сада је било ко се први пријави добије посебно важан број, а сада регулатор мора да спроведе компетитиван поступак да би доделио број некој организацији. Затим, регулатор ће моћи да наметне обавезу првом оператору који је током изградње или реконструкције зграде изградио инфраструктуру, да пусти у ту инфраструктуру и другог оператора у зградама где је то технички могуће.

 У дискусији су учествовали народни посланици: Марина Липовац Танасковић, Драгослав Милинковић, Томислав Јанковић, Ивана Николић, Никола Нешић, Драган Јовановић и Радмила Васић, а чија су излагања у целини тонски снимана.

 Одбор је, у складу са чланом 155. став 2. Пословника Народне скупштине одлучио, већином гласова (11 гласова за, 2 уздржана), да предложи Народној скупштини да прихвати Предлог закона о електронским комуникацијама, у начелу.

За известиоца Одбора на седници Народне скупштине одређен је Угљеша Марковић, председник Одбора.

Друга тачка дневног реда - **Разматрање Извештаја о раду Министарства информисања и телекомуникација за период од 22. октобра 2022. године до 31. децембра 2022. године**

 Имајући у виду да је у оквиру прве тачке дневног реда говорио о законодавном делу рада Министарства у наведеном периоду Милан Добријевић, државни секретар у Министарству информисања и телекомуникација, у оквиру ове тачке дневног реда истакао је међународну сарадњу, тј. стандардни сет активности, сарадњу са пододборима Европске комисије пре свега на поглављу 10, које се односи на информационо друштво и телекомуникације. Указано је да постоји цео низ иницијатива: да електронски потписи буду препознати у региону, затим електронска идентификација, као и електронизација система за наплату путарина.

Што се тиче пројеката, а у вези развоја широкопојасне структуре у руралним деловима земље у извештајном пероду закључен је први уговор за изградњу, која је почела крајем новембра, а почетком децембра месеца свечано је отворено прво градилиште у Загорици, у Тополи. Уговор ће покрити 140 насеља у Србији. У међувремену је закључен и други уговор који ће покрити 168 насеља, а планира се и додатни уговор током ове године који ће покрити више од 400 насеља. Што се тиче пројекта „Повезане школе“ улази се у завршну фазу, да у свакој учионици постоји интернет. Трећи велики пројекат је у ресору дигитализације туристичке понуде. Прави се озбиљан регистар података о свим туристичким локалитетима, о свим туристичким манифестацијама и о свим туристичким рутама у Републици Србији. То ће бити мобилна апликација.

Што се тиче међународне сарадње, ИПА пројекат који је у области информационе безбедности је приведен крају. Затим, ради се на закључењу споразума за учешће Републике Србије у програму Дигитална Европа, програм вредан преко 100 милијарди еура, а у децембру месецу је потписан и битан меморандум између Министарства информисања и телекомуникација и Министарства спољних послова чији резулат ће бити могућност издавања електронских сертификата нашим грађанима у иностранству.

У дискусији су учествовали народни посланици Марина Липовац Танасковић и Никола Нешић, чија су излагања у целини тонски снимана.

Сагласно члану 229. Пословника Народне скупштине, Одбор је размотрио Извештај о Министарства информисања и телекомуникација за период од 22. октобра 2022. године до 31. децембра 2022. године и одлучио, већином гласова (12 гласова за, 1 уздржан), да га прихвати.

За известиоца Одбора на седници Народне скупштине одређен је Угљеша Марковић, председник Одбора.

\*

\* \*

Седница је закључена у 14.47 часова.

 Седница је преношена у live stream-у и тонски снимана, а видео запис се налази на интернет страници Народне скупштине.

СЕКРЕТАР OДБОРА ПРЕДСЕДНИК OДБОРА

 Биљана Илић Угљеша Марковић